वर्ष 1986 में मान्यवर कांशीराम जी ने डीएस-4 के बैनर तले बरेली में शराब विरोधी आंदोलन छेड़ा। बामसेफ के बैनर तले शराब विरोधी आंदोलन छेड़ा। उसमें जो उनके मुख्य नारे थे, हम अपनी जनसभाओं में उन नारों को लगाते थे। उस समय उत्तर प्रदेश में और सेंट्रल में भी कांग्रेस की सरकार थी। तो कांशीराम जी ने कहा, “एक तरफ तो सरकार शराब बंदी के नाम पर करोड़ों रुपए खर्च करती है और दूसरी तरफ वह शेड्यूल कास्ट और पिछड़े वर्ग के मोहल्लों में शराब के ठेके खुलवाकर हमें जबरदस्ती शराब पिलाना चाहती है। और हमारे ही उस शराब के पैसे को चुनाव में खर्च करना चाहती है। हमारे शराब के पैसे से ही हमारे वेश कीमती वोट को लूटती है, तो यह नहीं चलेगा। यह जो दोहरी नीति है और यह हमारे बहुजन समाज के लिए बहुत अहितकारी है।”